Jesus in Islam

In Islam is Isa ibn Marjam (Arabies: عيسى بن مريم ʿĪsā ibn Maryām; letterlik Jesus, seun van Maria), of Jesus, die voorlaaste profeet van Allah (God). Hy is al-Masih, Arabies vir "die Messias", die Christus, wat gestuur is om ’n gids te wees vir die kinders van Israel met ’n nuwe openbaring: al-Injīl (Arabies vir "die Evangelie").The Oxford Dictionary of Islam, p.158 Jesus word as ’n profeet beskou wat nie getroud was en nie kinders gehad het nie. Hy is ’n belangrike figuur wat in 93 verse van die Koran genoem word onder verskeie titels soos "Seun van Maria", die "Gees van God" en die "Woord van God".Gregory A. Barker and Stephen E. Gregg, "Jesus Beyond Christianity: The Classic Texts (Oxford: Oxford University Press, 2010), p. 84.

duimnael|180px|links|Maria en Jesus (deur Gentile da Fabriano).
Die Koran en die meeste hadit-versamelings noem dat Jesus as ’n "rein seun" (sonder sonde) gebore is vir die maagd Maria,Leirvik 2010, p. 47. nes in die Christendom. Daar word geglo Jesus het baie wonderwerke verrig, soos om as baba te praat, verskillende kwale te genees, dooies te laat opstaan en voëls van klei te maak en lewe in hulle te blaas. 

Nes alle ander profete in die Islam word Jesus ’n Moslem genoem (dus iemand wat hom onderwerp aan God se wil). Hy word beskou as die voorloper van Mohammed en het voorspel die volgende profeet se naam sou "Ahmad" wees. Islam verwerp die idee dat Jesus goddelik was, of die Seun of beliggaming van God. Volgens sekere vertolkings van die Koran het die kruisiging van Jesus nooit plaasgevind nie. Die meeste Moslems glo Jesus het nie gesterf nie, maar lewend na die hemel opgevaar.

Volgens die Moslem-tradisie sal Jesus om en by met die Oordeelsdag na die aarde terugkeer om geregtigheid te  herstel en al-Masih ad-Dadjdjal ("die vals Messias" of "antichris") te verslaanEncyclopedia of the Quran, Jesus – egter nie as ’n nuwe profeet nie, want Mohammed was die laaste profeet. 

 Geboorte van Jesus 
duimnael|links|Jesus se stamboom, tot by sy oupagrootjie.

Die verhaal van Jesus se geboorte begin met ’n inleiding wat verskeie kere in die Koran vertel word. Dit beskryf eers die geboorte van Maria en haar diens in die Jerusalem-tempel onder die profeet en priester Sagaria, wat later die pa van Johannes die Doper was. Verskeie Islamitiese historici het deur die eeue besonderhede by die verhaal gevoeg.

Ibn Isjak (oorl. 761 of 767), ’n Arabiese historikus en skrywer van heiligelewens, het ’n weergawe met die naam In die Begin geskryf. Daarin vertel hy kortliks dat Sagaria Maria se voog was. Nadat hy haar nie langer kon onderhou nie, het hy haar aan die timmerman George toevertrou. Terwyl sy in ’n kerk afgesonder was, het ’n jong man met die naam Josef by haar aangesluit en hulle het mekaar met take gehelp. Maria word later as ’n weduwee beskryf, sonder om te noem wie haar man was. Die vertelling van Jesus se geboorte volg die weergawe in die Koran, en voeg by die geboorte was in Betlehem, langs ’n palmboom met ’n krip.Watt 1991, p. 39.

At-Tabari (oorl. 923), ’n Persiese geleerde en historikus, het te vertel gehad afgevaardigdes van die koning van Persië het geskenke aan Jesus gebring (wat ooreenstem met die Bybelse vertelling van die sterrekykers uit die ooste); en dat ’n man met die naam Josef (nie genoem as Maria se man nie) opdrag gekry het om haar en haar kind na Egipte te neem en later na Nasaret terug te keer.

Die werk Die Weivelde van Goud, deur Al-Masoedi (oorl. 956), ’n Arabiese historikus en geograaf, noem dat Jesus op 24 Desember in Betlehem gebore is, ’n feit wat waarskynlik by Christene van destyds gekry is, sonder om die Koran se palmboom te noem.Watt 1991, p. 46.

Ali ibn al-Athir (oorl. 1233), ’n Arabiese of Koerdiese historikus en biograaf, skryf in Die Volledige Geskiedenis, ’n werk wat ’n standaard vir latere Moslems geword het, die timmerman Josef het ’n belangriker rol gespeel, maar hy word nie ’n familielid of man van Maria genoem nie. Al-Athir skryf hoe Jesus as jong seun gehelp het om ’n dief vas te trek, en hoe hy ’n ander seun weer lewend gemaak het nadat Jesus van die seun se moord beskuldig is. Al-Athir het geglo Maria was net ’n uur lank swanger en baseer dit op die vers in die Koran wat lui: "En sy het hom ontvang en met hom na ’n afgeleë plek vertrek" (Koran 19:22).Watt 1991, p. 48-49.

 Die Mariaboodskap 
Die aartsengel Gabriël het die nuus oor die geboorte van Jesus aan die maagd Maria oorgedra. Sy is uit alle vroue van alle nasies uitgesonder en hy het aan haar die blye boodskap van ’n heilige seun gebring.

In ’n hadit deur Aboe Hoeraira, een van die eerste metgeselle van Mohammed, haal hy die profeet aan: Feitlik geen afstammeling van Adam word gebore sonder dat Satan hom op die oomblik van geboorte aanraak nie. ’n Baba wat so aangeraak word, huil. Die enigste uitsonderings is Maria en haar seun.Tarif Khalidi 2001, p. 51-94, 4.199, Abū Hurayra.

duimnael|180px|Maria kry iets om te eet uit ’n palmboom, soos in die Koran beskryf word.

Die engel kondig aan dat die seun Jesus, die Messias, genoem moet word, en sê hy sal ’n groot profeet genoem word omdat hy die Gees van God en die Woord van God is wat die Evangelie sal ontvang. Die engel vertel Maria dat die seun as baba sal praat en wanneer hy groot is, ’n metgesel van die mees regverdiges sal wees. Maria, wat vra hoe sy ’n seun kan baar terwyl geen man haar aangeraak het en sy ook nie ontugtig was nie, word vertel: 

Terwyl sy in pyn verkeer met die bevalling, roep ’n stem na haar: 

{{quote|Moenie treur nie; waarlik, u Heer het ’n stroompie vir u laat ontspring; en trek die stam van die palmboom na u toe; dit sal vars, ryp dadels vir u laat afval. Eet, drink en spoel u oë uit." 

– Koran 19:24-26}} 

Toe Maria terug huis toe gaan met die baba, vra mense haar oor die kind uit. Maar Maria het ’n gelofte van stilswye afgelê en wys net na die kind. Toe antwoord Jesus:

Jesus wat as baba praat, word in die Koran as een van ses wonderwerke genoem.

 Kindertyd 
Die vertelling oor hoe met Jesus van Herodus gevlug is, is min of meer dieselfde as die weergawe in die Bybel. Volgens sommige Islamitiese bronne het Jesus en sy gesin 12 jaar in Egipte deurgebring.Leirvik 2010, p. 59. Baie morele verhale en wonderwerke tydens Jesus se jeug word genoem in Verhale van die Profete, boeke wat oor die eeue saamgestel is oor pre-Islamitiese profete en helde.Leirvik 2010, p. 58, Qisas al-anbiya ("Verhale van die Profete") Al-Masoedi vertel hoe Jesus as seun die Joodse godsdiens bestudeer en uit die Psalms lees.

Tydens hul verblyf in Egipte word van verskeie wonderwerke vertel: Jesus verduidelik op nege maande Moslemse geloofsbeginsels aan ’n skoolmeester; Jesus onthul diewe aan ’n ryk man; vul leë bottels met iets om te drink; verskaf kos en wyn aan ’n tirannieke koning; bewys aan dieselfde koning sy mag om ’n man uit die dode op te wek; en wek ’n kind op wat per ongeluk doodgemaak is.Leirvik 2010, p. 59-60.

 Jesus as volwassene 
300px|duimnael|Die Jordaanrivier, waar Jesus deur Jahia ibn Zakarijja (Johannes die Doper) gedoop is.

Algemene konsensus bestaan daaroor dat Jesus Aramees, die algemene taal van Judea in die 1ste eeu v.C., gepraat het.

Volgens die meeste Moslem-tradisies voldoen Jesus en sy leringe aan die profetiese model: ’n mens wat nes ander profete op ’n sekere tyd deur God na ’n sekere volk gestuur is om hulle te veroordeel oor die aanbidding van afgode en hulle uit te daag om een ware God te aanbid. Volgens tradisie is Jesus gestuur na die mense van Israel, en sy status as profeet word deur talle wonderwerke bevestig.Gregg, Stephen; Barker, Gregory 2010, p. 90

Jesus word nie tradisioneel as goddelik beskou nie, maar in die Moslem-ideologie word Jesus ook nie as minder as dit beskou nie; dit sou ontheiligend wees en dieselfde as om ’n ander Islamitiese profeet te misken. Die wonderwerke van Jesus en die titels wat in die Koran aan hom gegee word, dui eerder op die mag van God as die goddelikheid van Jesus – dieselfde mag is agter die boodskap van alle ander profete.Gregg, Stephen; Barker, Gregory 2010, p. 83.

 Dood en hemelvaart 
Islamitiese geskrifte ontken die kruisiging en dood van Jesus soos in die Nuwe Testament beskryf. Volgens die Koran wou die mense (die Jode en Romeine) Jesus doodmaak, maar hulle het dit nie gedoen nie, hoewel "dit vir hulle gelyk het asof dit so is". Moslems glo Jesus het nie gesterf nie, maar is deur Allah opgehef tot Homself. 

In ’n bespreking van die geleerdes wat die kruisiging ontken, sê Encyclopaedia of Islam:

 Wederkoms 
Volgens die Islamitiese tradisie sal Jesus se wederkoms geskied te midde van oorloë tussen al-Mahdi (die verlosser van Islam) en al-Masih ad-Dadjdjal (die antichris).Sonn (2004) p. 209 Jesus sal oos van Damaskus neerdaal, geklee in geel. Hy sal hom as ’n Moslem neerlê by die Islamitiese leerstellings en by al-Mahdi aansluit. Eindelik sal Jesus die antichris verslaan en almal wat "Mense van die Boek" (Jode en Christene) is, sal in hom glo. Dan sal daar net een gemeenskap wees, dié van Islam.

Ná die dood van al-Mahdi'' sal Jesus die leierskap oorneem. Dié tydperk word in die Islam verbind met algemene vrede en geregtigheid. Jesus sal sowat 40 jaar lank regeer en dan sterf. Hy sal in die stad Medina langs Mohammed begrawe word.

 Verwysings 

 Eksterne skakels 
Jesus The Muslim Prophet (aanlyn boek), dr. Louay Fatoohi
Jesus, Son of Mary—A Messenger of Allah 
The Virginal Conception of Jesus in the Quran
Did Jesus Predict Muhammad's Coming? 
Jesus is Muslim
15px Hierdie artikel is vertaal uit die Engelse Wikipedia

Kategorie:Jesus